## Odluka o sprečavanju izloženosti devizne pozicije ovlaštenih banaka i štedionica valutnom riziku

### NN 134/1997 (12.12.1997.), Odluka o sprečavanju izloženosti devizne pozicije ovlaštenih banaka i štedionica valutnom riziku

# NARODNA BANKA HRVATSKE

Na temelju članka 62. Zakona o osnovama deviznog sustava, deviznog poslovanja
i prometu zlata ("Narodne novine", br. 91A/93), članka 67. stavak 1. točka
23. Zakona o Narodnoj banci Hrvatske ("Narodne novine" br. 35/95 - pročišćeni
tekst) i članka 51. stavak 4. Zakona o bankama i štedionicama ("Narodne
novine" br. 46/97 - pročišćeni tekst) Savjet Narodne banke Hrvatske na
sjednici održanoj 3. prosinca 1997. godine donio je

## **ODLUKU**

### **O SPREČAVANJU IZLOŽENOSTI DEVIZNE POZICIJE OVLAŠTENIH BANAKA I ŠTEDIONICA VALUTNOM RIZIKU**

I.

Banke ovlaštene za poslovanje s inozemstvom, banke ovlaštene za poslovanje
sa stranim sredstvima plaćanja u zemlji (u daljnjem tekstu: ovlaštene banke)
i štedionice dužne su krajem svakog radnog dana uskladiti izloženost svoje
ukupne devizne pozicije valutnom riziku, tako da devizne obveze ne smiju
biti veće od deviznih potraživanja, niti devizna potraživanja smiju biti
veća od deviznih obveza u iznosu koji prelazi 30% jamstvenog kapitala ovlaštene
banke i štedionice.

II.

Iznimno od uvjeta iz točke I., ovlaštene banke koje imaju devizne obveze
i potraživanja prema Zakonu o pretvaranju deviznih depozita građana u javni
dug Republike Hrvatske ("Narodne novine" br. 106/93) mogu prekoračiti postotak
iz točke I. ove Odluke.

Banke iz stavka 1. ove točke obvezne su smanjiti otvorenost valutnom
riziku svaka tri mjeseca najmanje za pet postotnih poena u odnosu na zadnji
dan prethodnog tromjesečja. Ukoliko banka u jednom tromjesečju smanji svoju
otvorenost valutnom riziku za više od pet postotnih poena, za taj višak
joj se umanjuje obveza u slijedećim tromjesečjima.

Postotak otvorenosti valutnog rizika koji je utvrđen na dan 30. lipnja
1996. godine ne može se pogoršavati.

III.

U devizne obveze i potraživanja iz točke I. ove Odluke uključuju se
sve devizne obveze i potraživanja uključivo i dospjele kamate, kao i obveze
i potraživanja u valuti Republike Hrvatske (u daljnjem tekstu: domaća valuta)
koje se indeksiraju temeljem ugovorene valutne klauzule.

Obveze i potraživanja iz stavka 1. ove točke dnevno se iskazuju u domaćoj
valuti.

IV.

Obveze i potraživanja u svakoj pojedinoj valuti temelje se na bilančnim
i izvanbilančnim (terminskim poslovima) podacima ovlaštene banke odnosno
štedionice.

Bilančni podaci i izvanbilančni podaci iskazuju se odvojeno, a zbrajaju
se radi iskazivanja rizičnosti ukupne devizne pozicije.

Izračun rizičnosti ukupne devizne pozicije na kraju dnevnog poslovanja
obuhvaća i ugovorene devizne transakcije koje nisu knjigovodstveno provedene.

V.

Ovlaštena banka i štedionica izlaže se valutnom riziku ako su devizne
obveze ovlaštene banke i štedionice u pojedinoj valuti veće od deviznih
potraživanja (otvorena "kratka" devizna pozicija), kao i ako su devizna
potraživanja u pojedinoj valuti veća od deviznih obveza (otvorena "duga"
devizna pozicija).

Ukupna otvorena "kratka" devizna pozicija ovlaštene banke odnosno štedionice
je zbroj svih pozicija po pojedinim valutama u kojima ovlaštena banka odnosno
štedionica ima veće devizne obveze od deviznih potraživanja.

Ukupna otvorena "duga" devizna pozicija ovlaštene banke odnosno štedionice
je zbroj svih pozicija po pojedinim valutama u kojima ovlaštena banka odnosno
štedionica ima veća devizna potraživanja od deviznih obveza.

Otvorene kratke (-) i duge (+) pozicije po pojedinim valutama ne mogu
se međusobno zbrajati (poništavati), već se kratke pozicije posebno zbrajaju,
a zbroj nosi negativni predznak (-), odnosno zbrajaju se sve duge pozicije
u pojedinim valutama, a zbroj nosi pozitivan (+) predznak.

VI.

Smatra se da ovlaštena banka odnosno štedionica ima rizično otvorenu
ukupnu deviznu poziciju ukoliko veći od dva zbroja (kratke ili duge pozicije)
prelazi utvrđeni dozvoljeni postotak odstupanja iz točke I. ove Odluke.

VII.

Za dnevno preračunavanje u domaću valutu, prema ovoj Odluci, koristi
se objavljeni tečaj ovlaštene banke odnosno štedionice na dan zatvaranja
dnevnog poslovanja.

VIII.

Ovlaštene banke i štedionice su dužne Narodnoj banci Hrvatske dostavljati
dnevna izvješća o izloženosti valutnom riziku ukupne devizne pozicije,
prema točki I. ove Odluke. Podaci se dostavljaju Direkciji za provođenje
devizne politike slijedećeg radnog dana.

IX.

Guverner Narodne banke Hrvatske može donijeti upute za provedbu ove
Odluke.

X.

Stupanjem na snagu ove Odluke prestaje važiti Odluka o sprečavanju izloženosti
devizne pozicije banaka valutnom riziku ("Narodne novine" br. 26/94, 35/94,
50/94, 46/96 i 51/96).

XI.

Ova Odluka stupa na snagu danom objave u "Narodnim novinama".

O.br. 408/97.
Zagreb, 3. prosinca 1997.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb,** v. r.

Odluka, NN 134/1997-1935